
[bookmark: TextBodyBegin]Parlamentul European,
–	având în vedere cererea de ridicare a imunității lui Grzegorz Braun, primită prin scrisoarea din 4 septembrie 2025 din partea Procurorului General al Poloniei, prin care se transmite o cerere depusă de sucursala din Cracovia a Institutului Memoriei Naționale, Comisia pentru urmărirea penală a crimelor împotriva națiunii poloneze (Oddział Instytutu Pamięci Narodowej w Krakowie  – Komisja Ścigania Zbrodni przeciwko Narodowi Polskiemu) în legătură cu procedura penală inițiată împotriva acestuia, și anunțată în Parlament la 6 octombrie 2025,
–	având în vedere că se consideră că Grzegorz Braun a renunțat la dreptul de a fi audiat în conformitate cu articolul 9 alineatul (6) din Regulamentul de procedură,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:1], [1:  	Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 105 alineatele (2) și (5) din Constituția Republicii Polone,
–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0076/2026),
[bookmark: _Hlk222405545]A.	întrucât, prin scrisoarea din 4 septembrie 2025, Procurorul General al Poloniei a transmis o cerere din partea secției din Cracovia a Institutului Memoriei Naționale, Comisia pentru urmărirea penală a infracțiunilor împotriva națiunii poloneze (Oddział Instytutu Pamięci Narodowej w Krakowie – Komisja Ścigania Zbrodni przeciwko Narodowi Polskiemu), pentru ridicarea imunității lui Grzegorz Braun, deputat în Parlamentul European ales în Polonia, în legătură cu mai multe presupuse infracțiuni săvârșite în 2025;
B.	întrucât, potrivit cererii, la 10 iulie 2025, în Jedwabne (provincia Podlaskie), în timpul unui interviu radio, Grzegorz Braun ar fi negat public și contrar faptelor crimele de genocid comise între 1941 și 1944 de ofițeri ai celui de al Treilea Reich german în lagărul de concentrare și exterminare KL Auschwitz-Birkenau din Auschwitz; întrucât presupusa acțiune constituie o infracțiune în temeiul articolului 55 din Legea din 18 decembrie 1998 privind Institutul Memoriei Naționale – Comisia pentru urmărirea penală a infracțiunilor împotriva națiunii poloneze;
C.	întrucât, potrivit cererii, la 14 iulie 2025, la Varșovia, și prin intermediul unui interviu pentru un podcast, Grzegorz Braun ar fi negat public și contrar faptelor crimele de genocid comise între 1941 și 1944 de ofițeri ai celui de al Treilea Reich german în lagărul de concentrare și exterminare KL Auschwitz-Birkenau din Auschwitz; întrucât presupusa acțiune constituie o infracțiune în temeiul articolului 55 din Legea din 18 decembrie 1998 privind Institutul Memoriei Naționale – Comisia pentru urmărirea penală a infracțiunilor împotriva națiunii poloneze;
D.	întrucât Grzegorz Braun a fost ales în Parlamentul European la alegerile europene din iunie 2024 și, prin urmare, era deputat în Parlamentul European la momentul presupuselor infracțiuni;
E.	întrucât presupusele infracțiuni nu constituie o opinie sau un vot exprimat de Grzegorz Braun în exercitarea funcțiilor sale în calitate de deputat în Parlamentul European în sensul articolului 8 din Protocolul nr. 7 privind privilegiile și imunitățile Uniunii Europene, iar cererea subsecventă de ridicare a imunității sale nu are legătură cu acestea;
F.	întrucât articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene stipulează că, pe durata sesiunilor Parlamentului European, deputații în Parlamentul European beneficiază, pe teritoriul național, de imunitățile acordate deputaților Parlamentului propriului stat membru;
G.	întrucât, în conformitate cu articolul 105 alineatele (2) și (5) din Constituția Republicii Polone, din ziua anunțării rezultatelor alegerilor și până în ziua expirării mandatului său, un deputat nu poate fi urmărit penal fără consimțământul Seimului și nu poate fi nici reținut, nici arestat fără consimțământul Seimului, cu excepția cazului în care a fost surprins în flagrant delict și în care reținerea sa este necesară pentru buna desfășurare a procedurilor;
[bookmark: _Hlk222405989]H.	întrucât scopul imunității prevăzute de Protocolul nr. 7 privind privilegiile și imunitățile Uniunii Europene este de a proteja Parlamentul și pe deputații săi de proceduri judiciare în legătură cu activitățile desfășurate în exercitarea funcțiilor parlamentare și care nu pot fi disociate de aceste funcții;
I.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputatului, ci o garanție a independenței Parlamentului în ansamblu și a deputaților săi;
[bookmark: _Hlk225412851][bookmark: _Hlk225412904]J.	întrucât, în acest caz, Parlamentul nu a putut stabili existența unui fumus persecutionis, și anume elemente de fapt din care să rezulte că procedura judiciară în cauză a fost inițiată cu intenția de a submina activitatea politică a lui Grzegorz Braun în calitatea sa de deputat în Parlamentul European;
K.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:2], [2:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Grzegorz Braun;
2.	încredințează Președintei sarcina de a transmite imediat prezenta decizie, precum și raportul comisiei competente, autorității competente a Republicii Polone și deputatului Grzegorz Braun.

